CELEX: C2004/179/23
Language: da
Date: 2004-07-10 00:00:00
Title: Sag T-155/04: Sag anlagt den 23. april 2004 af Alenia Marconi Systems SpA mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/11
            
         Sag anlagt den 23. april 2004 af Alenia Marconi Systems SpA mod Kommissionen for De Europæiske Fællesskaber
   (Sag T-155/04)
   (2004/C 179/23)
   Processprog: italiensk
   Ved De Europæiske Fællesskabers Ret i Første Instans er der den 23. april 2004 anlagt sag mod Kommissionen for De Europæiske Fællesskaber af Alenia Marconi Systems SpA ved avvocato Francesco Sciaudone.
   Sagsøgeren har nedlagt følgende påstande:
   
               —
            
            
               Kommissionen pålægges til Retten at fremsende alle sagsakter, den er i besiddelse af vedrørende den af sagsøgeren indgivne klage.
            
         
               —
            
            
               Den anfægtede beslutning annulleres og/eller ændres.
            
         
               —
            
            
               Retten træffer enhver yderligere foranstaltning, som den måtte finde fornøden med henblik på, at Kommissionen efterkommer sine forpligtelser i henhold til artikel 233 EF, og navnlig med henblik på, at Kommissionen tager klagen af 27. oktober 1997 op til fornyet overvejelse.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Ved den anfægtede beslutning blev den klage, som var indgivet den 27. oktober 1987 i medfør af artikel 3 i forordning nr. 17 af et selskab, som på det tidspunkt hed Alenia Difesa, og som indgik i virksomheden Finmeccanica SpA, afvist med den begrundelse, at betingelserne for at anvende de fællesskabsretlige konkurrenceregler på Eurocontrol ikke var opfyldt, og at der ikke var ført tilstrækkeligt bevis for det misbrug, som var genstand for klagen. Sagsøgeren havde navnlig påberåbt sig Eurocontrols misbrug af dominerende stilling og fordrejning af konkurrencen i forbindelse med forvaltningen af kontrakterne om udvikling af prototyper og intellektuelle ejendomsrettigheder, i forbindelse med kontrakterne om levering af udstyr til styring af lufttrafikken (Air Traffic Management) og i forbindelse med assistance ydet til de nationale myndigheder.
   Beslutningen anfægtes for det første på grund af en tilsidesættelse af artikel 82 EF, bl.a. fordi den, selvom den i princippet anerkender, at artikel 82 EF kan finde anvendelse på Eurocontrol, udelukker anvendelsen heraf i denne sag, idet de af dette organ udøvede aktiviteter vedrørende standardisering og assistance til de nationale myndigheder ikke har økonomisk karakter.
   Beslutningen er endvidere ugyldig, idet Kommissionen:
   
               a)
            
            
               ikke har foretaget en tilbundsgående undersøgelse af, om den påberåbte adfærd, som vedrører aktiviteter vedrørende standardisering, regelfastsættelse og godkendelse samt assistance ydet til de nationale myndigheder, har karakter af et misbrug
            
         
               b)
            
            
               ved at foretage en — om end summarisk — materiel vurdering af Eurocontrols handlemåde i forbindelse med erhvervelsen af prototyper og forvaltning af de hertil knyttede intellektuelle ejendomsrettigheder har udelukket, at der er tale om misbrug i den forstand, hvori udtrykket er anvendt i EF-traktatens artikel 82.
            
         Den anfægtede beslutning er endelig mangelfuld, idet den ikke indeholder nogen begrundelse for, hvorfor visse af Eurocontrols aktiviteter ikke har økonomisk karakter, og hvorfor Eurocontrols adfærd ikke udgør et misbrug i den forstand, hvori udtrykket er anvendt i artikel 82 EF.